એ પછી એક મહિના બાદ જીએસટી કાઉન્સિલની આ 23મી બેઠકમાં અન્ય મહત્વનો નિર્ણય લેવાયો છે, જે હેઠળ 211 વસ્તુઓ સસ્તી કરવામાં આવી છે. ઉલ્લેખનીય છે કે, ગુજરાતમાં વિધાનસભાની ચૂંટણી ખૂબ નજીક છે. ગુજરાતના વેપારીઓ અને તેમાં પણ ખાસ કરીને સુરત અને અમદાવાદના વેપારીઓએ જીએસટી સામે ઉગ્ર વિરોધ નોંધાવ્યો છે. થોડા દિવસ પહેલાં જ કેન્દ્રિય મંત્રી સ્મૃતિ ઇરાની સુરતના વેપારીઓને મળ્યા હતા અને તે પછી યોજાયેલ પત્રકાર પરિષદમાં તેમણે કહ્યું હતું કે, વેપારીઓના પ્રશ્નો જીએસટી કાઉન્સિલને મોકલી આપવામાં આવ્યા છે તથા ટૂંક સમયમાં જ એનો ઉકેલ લાવવામાં આવશે. એ પહેલાં સુરતની મુલાકાતે આવેલ કોંગ્રેસ ઉપાધ્યક્ષ રાહુલ ગાંધીએ સુરતમાં નાના અને મધ્યમ કક્ષાના વેપારીઓ સાથે બેઠક કરી હતી અને જીએસટી મામલે સરકાર પર અનેક પ્રહારો કર્યા હતા.